BEGRUNDELSE

Betingelserne for støtte fra Den Europæiske Fond for Tilpasning til Globaliseringen (EGF) er fastsat i Europa-Parlamentets og Rådets forordning (EU) nr. 1309/2013 af 17. december 2013 om oprettelse af Den Europæiske Fond for Tilpasning til Globaliseringen (2014-2020) og om ophævelse af forordning (EF) nr. 1927/2006[1].

RESUMÉ AF ANSØGNINGEN OG ANALYSE

Nøgledata:

EGF-referencenummer EGF/2014/000

Europa-Kommissionen Teknisk bistand

Administrative udgifter: budget i EUR 330 000

Administrationsudgifter i % (loft: 0,5 %) 0,21 %)

I henhold til artikel 11, stk. 1, i forordning (EU) nr. 1309/2013 kan højst 0,5 % af det årlige maksimumbeløb, som EGF råder over, stilles til rådighed hvert år til teknisk bistand på Kommissionens initiativ.

Teknisk bistand, der skal finansieres, og fordeling af de anslåede omkostninger

1. Støtten vil blive anvendt til udgifter som omhandlet i artikel 11, stk. 1 og 4, og artikel 12, stk. 2, 3 og 4, i forordning (EU) nr. 1309/2013, jf. nedenstående. Det skal bemærkes, at udgifterne i 2014, er blevet reduceret til et minimum, da midlerne først vil blive krediteret den relevante EGF-budgetpost, efter at Europa-Parlamentet har genoptaget sine møder efter valgpausen.

2. Overvågning og dataindsamling: Kommissionen vil indsamle data om de ansøgninger, der er modtaget, betalt og afviklet, og de foranstaltninger, der er foreslået og gennemført. Disse data vil blive stillet til rådighed på webstedet og være i form af et ajourført statistisk portræt. På grundlag af arbejdet i de seneste år kan det meste af dette finde sted inden for Kommissionens normale administrative ressourcer, men det vil være nødvendigt med en vis ekstern ekspertbistand for at forbedre og sikre overensstemmelsen af funktionerne i EGF-databasen i forhold til resultaterne af Kommissionens interne revision. Omkostningerne i forbindelse med disse punkter anslås til 20 000 EUR.

3. Oplysninger: Den hjemmeside om EGF[2], som Kommissionen har oprettet inden for sit område om beskæftigelse, sociale anliggende, arbejdsmarkedsforhold og inklusion, og som den skal forvalte i henhold til artikel 12, stk. 2, i forordning (EU) nr. 1309/2013, ajourføres og udvides regelmæssigt, og alle nye elementer oversættes til samtlige EU-sprog. Oplysninger om den nye EGF-forordning vil blive udarbejdet, og den nødvendige vejledning vil blive givet. Der vil blive skabt generel opmærksomhed om EGF, og den vil blive gjort mere synlig. Den efterfølgende EGF-evaluering vil blive trykt i et lille oplag og stillet til rådighed sammen med en online-offentliggørelse. EGF vil blive behandlet i forskellige publikationer fra Kommissionen og i audiovisuelle aktiviteter som omhandlet i artikel 11, stk. 4, i forordning (EU) nr. 1309/2013. Omkostningerne i forbindelse med alle disse foranstaltninger anslås til 20 000 EUR i 2014, og forventes at stige betydeligt i 2015.

4. Etablering af en videnbase / anvendelsesgrænseflade: Kommissionen bestræber sig på at etablere en elektronisk ansøgningsformular og standardprocedurer for EGF-ansøgninger, som gør det muligt under den nye forordning at forenkle fremtidige ansøgninger og behandle dem hurtigere, og det bliver nemmere at trække rapporter ud til forskellige formål. Der arbejdes i øjeblikket med henblik på at integrere EGF i SFC. Standardiseringen af de endelige rapporter fortsættes også med det formål at lette den administrative byrde for medlemsstaterne.

Omkostningerne i forbindelse med disse punkter anslås til 100 000 EUR.

5. Administrativ og teknisk støtte: EGF's ekspertgruppe af kontaktpersoner, der har ét medlem fra hver medlemsstat, afholder to møder (slutningen af 2014 / første halvdel af 2015), som i alt er budgetteret til 70 000 EUR.

6. Herudover tilrettelægger Kommissionen netværkssamarbejde blandt medlems­staterne med to seminarer om EGF-gennemførelsesorganer i medlemsstaterne omkring de samme datoer, hvor der fokuseres på spørgsmål i forbindelse med fortolkningen af den nye EGF-forordning, navnlig for så vidt angår den eventuelle optagelse af unge, som ikke er under uddannelse eller i beskæftigelse, i foranstaltningerne. Omkostningerne i forbindelse med disse punkter anslås til 120 000 EUR.

7. Evaluering: Der vil ikke være behov for at yde støtte til evalueringer i 2014. En offentlig indkøbsprocedure i forbindelse med midtvejsevalueringen vil blive lanceret i 2015 med henblik på at afslutte evalueringen senest den 30. juni 2017, jf. artikel 20, stk. 1, litra a), i forordning (EU) nr. 1309/2013.

Punkter || Antal (skøn) || Anslåede omkostninger for hvert punkt (EUR ) || Samlede omkostninger (EUR )

Overvågning og indsamling af data || Diverse || Diverse || 20 000

Oplysningsaktiviteter || Diverse || Diverse || 20 000

Etablering af en videnbase / anvendelsesgrænseflade || Diverse || Diverse || 100 000

Administrativ og teknisk støtte: møder i EGF's ekspertgruppe af kontaktpersoner || 2 || 35 000 || 70 000

Administrativ og teknisk støtte: Netværksseminarier om implementeringen af EGF || 2 || 60 000 || 120 000

Evaluering || 0 || 0 || 0

Samlede anslåede udgifter || || 330 000

Finansiering

8. EGF må ikke overstige et årligt beløb på 150 mio. EUR (2011-priser), jf. artikel 12 i Rådets forordning (EU, Euratom) nr. 1311/2013 af 2. december 2013 om fastlæggelse af den flerårige finansielle ramme for årene 2014-2020[3].

9. I henhold til artikel 11, stk. 1, i forordning (EU) nr. 1309/2013 kan 0,5 % af det årlige maksimale beløb (dvs. 750 000 EUR i 2011-priser) hvert år stilles til rådighed til teknisk bistand på Kommissionens initiativ. I øjeblikket er hele beløbet for 2014 stadig til rådighed; der er endnu ikke blevet afsat noget beløb til teknisk bistand.

10. Den planlagte beslutning om at anvende EGF vil blive truffet i fællesskab af Europa-Parlamentet og Rådet, jf. punkt 13 i den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning[4].

Tilhørende retsakter

11. Samtidig med at Kommissionen forelægger forslaget til en afgørelse om at anvende EGF, forelægger den et forslag for Europa-Parlamentet og Rådet om overførsel til de relevante budgetposter af et beløb på 330 000 EUR.

Kilder til betalingsbevillinger

12. Bevillingerne fra EGF-budgetposten vil blive anvendt til at dække beløbet på 330 000 EUR, som er nødvendigt i forbindelse med teknisk bistand.

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen (EGF/2014/000 TA 2014 — teknisk bistand på Kommissionens initiativ)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1309/2013 af 17. december 2013 om oprettelse af Den Europæiske Fond for Tilpasning til Globaliseringen (2014-2020), og om ophævelse af Rådets forordning (EF) nr. 1927/2006[5], særlig artikel 11, stk. 2,

under henvisning til forslag fra Europa-Kommissionen,

efter proceduren i punkt 13 i den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning[6], og

ud fra følgende betragtninger:

(1) Den Europæiske Fond for Tilpasning til Globaliseringen (EGF) blev oprettet med henblik på at yde støtte til arbejdstagere, der er blevet afskediget, og selvstændige erhvervsdrivende, hvis virksomhed er ophørt som følge af gennemgribende strukturelle ændringer i verdens handelsmønstre, der kan tilskrives globaliseringen, som følge af en fortsættelse af den internationale finansielle og økonomiske krise som omhandlet i forordning (EF) nr. 546/2009, eller som følge af en ny international finansiel og økonomisk krise, og hjælpe dem med at vende tilbage til arbejdsmarkedet.

(2) EGF må ikke overstige et årligt maksimalt beløb på 150 mio. EUR (2011-priser), jf. artikel 12 i Rådets forordning (EU, Euratom) nr. 1311/2013 om fastlæggelse af den flerårige finansielle ramme for årene 2014-2020[7].

(3) I henhold til forordning (EU) nr. 1309/2013 kan 0,5 % af det årlige maksimale beløb fra EGF hvert år stilles til rådighed til teknisk bistand på Kommissionens initiativ. Kommissionen foreslår derfor, at der ydes en støtte på 330 000 EUR.

(4) EGF bør følgelig anvendes til at yde teknisk bistand på Kommissionens initiativ —

VEDTAGET DENNE AFGØRELSE:

Artikel 1

Inden for rammerne af Den Europæiske Unions almindelige budget for regnskabsåret 2014 stilles der et beløb til rådighed fra Den Europæiske Fond for Tilpasning til Globaliseringen (EGF) på 330 000 EUR i forpligtelses- og betalingsbevillinger.

Artikel 2

Denne afgørelse offentliggøres i Den Europæiske Unions Tidende.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

[1] EUT L 347 af 20.12.2013, s. 855.

[2] http://ec.europa.eu/egf

[3] EUT L 347 af 20.12.2013, s. 884.

[4] EUT C 373 af 20.12.2013, s. 1.

[5] EUT L 347 af 20.12.2013, s. 855.

[6] EUT C 373 af 20.12.2013, s. 1.

[7] EUT L 347 af 20.12.2013, s. 884.